Penangguhan bayaran 9 bulan SPIKS
KUCHING : Kerajaan negeri mengumumkan penangguhan bayaran balik pinjaman
selama sembilan bulan berkuat kuasa April ini bagi Skim Pinjaman Industri Kecil
dan Sederhana (SPIKS). Ketua Menteri Datuk Patinggi Abang Johari Tun Openg berkata ia akan
manfaatkan 144 peminjam tertunggak SPIKS dan akan menambah baik aliran tunai
Perusahaan Kecil dan Sederhana (PKS) sebanyak RM1.3 juta. “Kerajaan negeri juga mengumumkan tambahan RM20 juta kepada Perusahaan
Kecil dan Sederhana (PKS) untuk membolehkan mereka mengembang dan mengekalkan
perniagaan. “Selain itu, kerajaan turut mengambil keputusan untuk memberikan diskaun 30
peratus untuk bayaran sewa tanah yang akan memberi manfaat kepada 52,403 sektor
komersil, perindustrian, kediaman, ladang berskala besar dan kemudahan awam
yang lain,” katanya. Beliau berkata demikian pada sidang media khas Covid-19 -Pakej Bantuan Khas
Sarawakku Sayang di Wisma Bapa Malaysia di sini semalam. Menurut Abang Johari, pendekatan pengurangan bayaran sewa tanah ini juga
akan mengurangkan beban rakyat dan menelan belanja sebanyak RM11.84 juta. Katanya, pakej bantuan khas ini turut melibatkan bayaran penangguhan sekali
bayaran sampingan bagi premium tanah untuk tahun 2020 dan memberi manfaat
kepada 1,721 pihak berkepentingan di seluruh Sarawak, termasuk unit pertanian,
kediaman, komersil, perindustrian serta institusi swasta dan awam. Antara lain pendekatan yang diumumkan oleh Abang Johari semalam ialah
pengecualian sekali bayaran pelesenan hotel dan pemberian dua juta topeng
hidung dan mulut percuma kepada rakyat Sarawak. Sementara itu, kata beliau, kerajaan turut menyediakan sokongan khusus
kepada petugas barisan hadapan yang menjalankan ujian, diagnosis, dan merawat
pesakit berisiko Covid-19 sebanyak RM10 juta. Kerajaan negeri juga katanya akan menyediakan bekalan makanan kepada
petugas barisan hadapan ini .

Pendekatan
terakhir yang diumumkan dalam sidang media semalam ialah diskaun 50 peratus
untuk enam bulan bagi sewa perumahan Perbadanan Pembangunan Perumahan (HDC).



 
See author's posts
